FIE Väikemetsa talu
vaikemetsa@gmail.com	

24.05.2024 nr 5-3/24/2432-1	

Rendilepingu ülesütlemise teade

Eesti Vabariik Kaitseministeeriumi kaudu omandas 04.03.2024 notariaalselt tõestatud asjaõiguslepinguga osaühingult Farad Group (registrikood 10422512) Võru maakonnas Võru vallas Hänike külas asuva kinnistu (registriosa 827941), mille koosseisu kuuluvad Väike-Kaagu (76702:002:2140) ja Kaagu (76702:002:0921) katastriüksused. Mõlema katastriüksuse osas on enne võõrandamist sõlmitud füüsilisest isikust ettevõtja Väikemetsa talu (registrikood 10242595) kasuks rendileping „KAAGU ja VÄIKE-KAAGU RENDILEPING 2023-2028“ (allkirjastatud 20.10.2023).

Võlaõigusseaduse § 341 alusel kohaldatakse rendilepingule täiendavalt üürilepingu kohta sätestatut, kui käesolevas peatükis sätestatust ei tulene teisiti. Võlaõigusseaduse § 323 lõike 1 kohaselt võib uus üürileandja üürilepingust tulenevate õiguste ja kohustuste üleminekul uuele üürileandjale üüritud asja võõrandamise või koormamise tõttu (võlaõigusseaduse § 291) üürilepingu kolme kuu jooksul võlaõigusseaduse §-s 312 sätestatud ülesütlemistähtaega järgides üles öelda, kui lepingut ei või varem lõpetada. 

Kaitseminister on volitatud asutuseks nimetanud Riigi Kaitseinvesteeringute Keskuse. Eeltoodust tulenevalt ütleme  võlaõigusseaduse § 323 lõike 1 alusel „KAAGU ja VÄIKE-KAAGU RENDILEPINGU 2023-2028“ üles, viimaseks kehtivuse päevaks on 31.10.2024. Seoses kinnistu omandamisega alates 04.03.2024 kehtib rendileping „KAAGU ja VÄIKE-KAAGU RENDILEPING 2023-2028“ uue üürileandja ja üürniku vahel alates omandamisest kuni 31.10.2024, mis võimaldab üürnikul nimetatud perioodil mõlemat eelnimetatud katastriüksust vastavalt rendilepingule kasutada. Seoses eeltooduga väljastab uus üürileandja vastavalt rendilepingu punktile 2 arve.

Lugupidamisega

(allkirjastatud digitaalselt)

Magnus-Valdemar Saar
peadirektor

Alvar Pern
717 0535 alvar.pern@rkik.ee